FC Midtjylland har officielt rykket seks 97'ere op i sin førsteholdstrup, men endnu fire kan følge efter, og dermed er sportsdirektør Claus Steinlein tæt på sin drømmetrup.

FC Midtjylland har denne sommer rykket et helt kuld af spillere fra sin succesfulde 97-årgang, der har været med til at vinde to gange U19 og en gang U17-guld, op i sin førsteholdstrup.

Mikkel Duelund og Rasmus Nissen har således fået selskab af forsvarsspillerne Rasmus Nicolaisen, Alexander Munksgaard og Kristian Riis samt midtbanespilleren Gloire Ruitkanga, ligesom den finske 98'er Kaan Kairinen er blevet en del af de voksnes trup.

Men flere kan følge efter. Ifølge sportsdirektør er den færøske angriber Jakup Thomsen,

venstrebacken Anders Hagelskjær, keeper Andreas Raahauge og offensivspilleren Mads Døhr Thychosen således også alle mere eller mindre end del af førsteholdstruppen.

- Men de fire har endnu ikke fået fuldtids-kontrakter. Jakup er kommet lidt fra baghjul, og Anders har været skadet i næsten et år, men de er i spil til en kontrakt, ligesom Andreas er det, siger Steinlein til bold.dk og tilføjer:

- Thychosen har bevist sig selv, og ham snakker vi med nu om en mulig aftale.

Steinlein er ikke bekymret for at have så mange unge spillere i truppen og samtidigt skulle spille med om topplaceringerne i Superligaen samt leve op til målsætningen om et europæisk gruppespil tre gange inden 2020.

- Der er fuld knald på træningen, når de unge er med, og de er i høj grad med til at påvirke vores kultur og konkurrencen i truppen.

- Man skal huske på, at vi stadigvæk kan stille en meget stærk startellever med masser af landsholdsspillere uden 97'erne, så lige nu er de mere med for at øge konkurrencen end for at bære holdet. Men vores forhåbning er da, at de med tiden presser sig foran nogle af de etablere spillere.

- På højreback er der for eksempel kamp mellem Rømer og Nissen, og det er slet ikke udelukket, at nogen af dem andre steder på banen også spiller sig til en startplads, men det må vi se, siger Steinlein og tilføjer:

- Vi er meget tæt på at have skabt den trup, som vi altid har drømt om. En trup med en god blanding af stærke talenter og etablerede og rutinerede landsholdsspillere.

Blot to af 28 spillere i FCM's førsteholdstrup har rundet 30 år – Jakob Poulsen og nyindkøbet Markus Halsti. Der er 11 spillere mellem 24 og 30 år, otte spillere mellem 20 og 24 år og altså indtil videre syv spillere under 20 år – foruden Thychosen, Raahauge, Hagelskjær og Thomsen.

mikael@bold.dk